钦定古今图书集成/理学汇编/学行典/第011卷 > 阴阳管见后语 > 《第三章》
## 钦定古今图书集成/理学汇编/学行典/第011卷 > 阴阳管见后语 > 《第三章》

“天动而无形，风亦动而无形。”天不息，风有时而息。下
交于阴，为阴所滞也。高山之巅风猛，盖去阴稍远，不
大为所滞也。云霄之上风愈猛，盖将纯乎天也，然则
天变而为风也明矣。春夏日近，火气盛，则雷乃发。秋
冬日远，火气微，则雷乃收。雷有电，火光也。雷所击，有
烧痕，火所燎也。然则火变而为雷也明矣。若地水之
变，则有形易见，不待论也。《周易》谓“停水为泽”，《管见》则
以水之化而散者为泽。盖停水与流水无异，而水之
化为雨雪霜露者，于八卦遂无所归。且泽有散义，先
圣亦有雨泽之说，故不从《周易》所取之象，盖于造化之道不合，虽文王之象，亦不敢从也。